remissie van dootslage voer janne joes
kaerle etc. doen te weten allen iegenwoirdich ende
toecoomende dat wy ontfaen hebben die oitmoidige supplicatie
van jan joos houtbrekere ingeseten poirte r onser stadt van
antwerpen inhoudende hoe dat des donderdaechs acht
dagen in meye lestleden nae dat hy suppliant hadde inde
eycke in onse voers. stadt met goeden geselscape
geteert ende goede chiere gemaect tot omtrent thien
uuyren inden avont ende van daer gegaen met jooss
vanden weru een vanden voers. geselscape oyc houtbrekere
om den selven tot zynen huyse te leydene is hy suppliant
omtrent elf uren met zynen knechte dier tyt genaempt
paesschier maerschalck die welcke om hem gecomen
was gesceyden vuyten huyse vanden voers. joose ende
thuyswaert gegaen nemende zynen wech voirby eene
taverne genaempt den grooten crauwel aldair hy suppliant
begheerde noch een pinte biers te drincken ende heeft
tot dien eynde geclopt zoe dat hy innegelaten
was by henrick bouwens zone vander weerdinnen
ende vant den voers. hendricke aldaer sitten drinckende
inder ceukene met peter aerts ende eenen meisken
geheeten tanneken de welcke was geheeten de
bruyt staende in geloften van beslapen trouwen met
henricke voers. ende aldair wat tyts gedroncken
hebbende de selve heyndryck voers. coomende totten suppliant
ende de voern. peter aerts scrynmaker naer hem begheerde
mitten suppliant met teerlingen te spelen tdelck twelck hy dede
ende speelden zoe lange dat hy suppliant alle zyn
payement of zilver gelt dat hy by hem hadde verspeelde ende waes
tot omtent achthien oft negenthien stuvers toe
ende omtrent den eynde vanden spele begheerde hy
suppliant aenden voers. henricke een stuck gouts gewisselt
oft zesse of acht stuvers daerop geleent te
hebben ende tspel gelaten zynde heeft de zelve
suppliant noch gedroncken mitten voers. geselscip tot
eenen gelage toe van eenen stooter ende na dien hy
tgelach hadde doen rekenen seyde dat men hem zyn gelage
soude willen borghen begherende alsoe van daer mitten
voers. paesschier zyn knecht te sceyden ende thuyswaert
te gane dwelck aenhoirende de voers. heyndrick heeft
zeere straffelycken tot hem suppliant geseet gehadt jan
joos betaelt u gelach daerop hy suppliant antworde in
effecte ic en cans u nyet betalen ghy weet wel dat
ic geen payement en hebbe ic salt u morgen oft overmorgen
wel betalen waerop de voers. heyndryc seyde ende riep tot
zynder moeder die welcke boven in een camer was moeder
jan joos wilt met zyner gelage gaen zeyt ghy daermede
te vreden daer op die moeder wederomme riep ende antworde
neeinck heyne doeghet hem betalen hy is my meer
sculdich daer of ic nyet betaelt en ben souden wy alsoe
sitten waken en braken ende dan nyet betaelt wesen daerop
de voern. suppliant antworde soude ic emmers moeten betalen
nu sal ic gaen op myn poirters recht ende besien wien? my
sal doen betalen vuyt welcker antworden de voern. henrick
meer geanimeert wesende is terstont met zynen sweerde
in zyn hant vuyter voers. cuekenen ende voerts ter doren
ute op de strate haestelinge gegaen seggende ende
roupende tot hem suppliant compter vuyte hier aen desen
hoeck sult ghy betalen eer ghy vuyt of verby gaen sult
mits den welcken de voers. paesschier beduchtende dat daer
vuyt eenich quaet coomen soude heeft eenen stooter vuyt
zynen buydel oft tessche getrocken ende op de tafele
inden voers. cuekenen voerden voers. peteren aerts geworpen
seggende daer is tgelach voere janne joos welcken stater
de voers. peeter aerts heeft aenveert seggende ende roupende
totten voers. henricke heyndrick compt ende syt te
vreden tgelach is betaelt ende alsoe is de voers.
henrick wederomme doer de zydore in huys ende voerts
inde ceukene byden voers. peter aerts gecoomen ende hy
suppliant voere vuyten huyse gegaen tot omme den hoeck
nyemande opder straten vindende vragende heyne waer
zyt ghy nu ghy wout vlens vlues vut coomen soudt
ghy nu wel willen of dorren vuyt coomen daer op de voers.
henrick van binnen den huyse dat hoirende antwoirde zeggende
waeromme soude ic nu vuytgaen u gelach is betaelt
sonder ander oft meer ombescheyden oft twistige woirden
doen ter tyt tegen malcanderen te hebben nu eist dat
de voers. paesschier de voers. stooter alsoe betaelt
hebbende quan quam buten der voers. cuekenen tot inden ganck
ende van daer tot buyten der doren vanden huyse om den suppliant
zynen meester te volgen ende voirts mit hem thuyswaerts
te gane ende alsoe hy suppliant buyten den huyse op wegh
was thuyswaert te gaen meynende dat de voers. paesschier
hem gevolgt hadde de selve paesschier gehoirt
hebbende de antworde die de voers. henrick ter stont
gaf op de vrage hem byden voers. suppliant vuytgaende als
voeren gedaen ende sonder bevel wete ende in absentie vanden selven
latende hem duncken dat den voers. heyndric anders
geantworde hadde dan hem betaemptde heeft terstont
van nyeuws hooge ende kivelycke woorden op ende tegen den
voers. henricke ende de voers. heyndric wederomme tot
den voers. paesschiere gesproken gehadt midts den welcken
de voers. henrick met zynen bloten sweerde is gecoomen
vuyter cueckenen inden ganck tegen den voers. paeschiere
die hoirden de voers. suppliant van buyten huyse wesende
heeft hem omgekeert ende siende paesschieren
voor de deure zijn lanck zweert uter sceyden trecken
riep van buyten met eenen getrocken opsteckende in zyn
hant seggende tot den voers. paesschieren hoeresoen wat
wildy? maken ende met dien is de selve paesschier
alsoe in de dore gescoten met zynen blote sweerde
in de handt in sulker vuegen dat de selve henrick
gelyc hy suppliant naemaels heeft verstaen is ter stont
byden voers. paesschieren in syn borst gesteken geweest
zeer diepe dit gerucht hoirenden de voers. peeter
aerts is vuyter cuekenen inden ganck gecoomen tegen
den voers. paesschier zijn bloot lang zweert in syn hant
hebbende grypende van voeren den selven paesschier met beyde
synen armen vaste houdende want hy hem beduchte vanden
voers. suppliant met zijn opstekere gesteken te wordden ende
bynnen middelen tyde is de voers. henrick gecoomen
tot inder ceukenen sonder wete desselfs peters aerts
soe dat midts der verbaestheyt vanden blooten zweerde
heeft deselve peter aerts hel paesschierren tzweert
inde hant hebbende gedrongen nader voerdoeren vanden huyse
soe dat de selvesuppliant ersselde tot vuyten huyse
ende waeren de suppliant ende past paesschier tsamen vanden
selven peeter aerts vuyten huyse gedrongen ende de
doere toegesloten van welcke wonde ende quetsure
die de voers. heynderick van paesschier ontfangen
hadde hy terstont inder voers. cuekenen doot gevonden
was ende nae desen de voirn. supliant nyet wetende datter
yement gequetst ware daerof hy wel te vreden was is
mitten voers. paesschier thyuswaert gegaen aldaer
de voers. paesschier hem suppliant gethoent heeft zyn sweert
zeere bebloet hem beduchtende ende zeggende tot den supliant
naer duncken vanden voern. paesschier tselve sweert zeen
diepe geweest zijnde overmidts welcken dootslach
onse mercgreve van antworpen heeft zyn dieneers
in supliants goet doen leggen ende doen invetorieren ende laten
verborgen soe dat hy suppliant vuyt vreese van justicie
heeft hem gesalmeert ende gehouden optgewyde
ende en soude nyet hanteren noch converseren
in onsen lande van brabant en zy dat onse gracie hem
hierop verleent en wordde alsoe hy seet ons
oitmoidelyck daer omme biddenen soe eest dat wy desen aengesien
den voern. jan joos suppliant genegen wesende tot zyne
bede ende supplicatie ende willende hem in desen gratie ende
genade prefereren voor rigeur van justicien hebben
inden gevalle als boven vergeven quijtgescholden ende
geremitteert vergeven scelden quyte ende remitteren
zijkant: $$$
vuyt onser zunderlynger gratien by desen tfeyt ende dootslach
boven geruert mitdaders alle pene ende amende corporelle
ende criminelle daer inne hy hem ontrents ende vuyt
sooken van tgene des voers. is tegens ons onse hoocheyt ende
justicie eenichsins mach hebben ontgaen ende hebben hem
dyen aengaende gerestitueert restitueren ende stellen tot
zyne goede fame ende name in onsen voers. lande van brabant
ende allen anderen onsen landen ende heerlicheden zunderlinge
in onse voers. stede van antwerpen ende tot zijn goeden
noch ter tyt met geconfisqueert zynde zoe verre daet eenige
waren gelyc hy was voer de toecompste vanden voers.
dootslach imponerende hier op een eeuwich zwygen ende silenen
onsen procureur generrael ende allen anderen onsen rechteren justicien
ende officieren ons voers. lants van brabant hoedanige die zyn
of wesen mogen satiffactie nochtans ierst ende alvooren
gedaen der partyen geinteresseert soe verre daer eenige
toe stonde ende die noch nyet gedaen en ware cunlyc attestllyc
behoudelyc nochtans dat hy gehouden wert den voers. dootslach
tegens ons cunlyc te beteren naer gelegentheyt der
misdaet ende faculteyt van zynen goeden ende oic betalende?
de redelycken costen van jusicie daeromme gedaen ende
naegevolgh$ $er taxatie ende arbiterscepe van onsen
lieven ende getruwen den cancellier ende luden van onsen
rade in brabant die wy daeromme commiteren ontbieden
hieromme ende bevelen onsen cansellier ende luden van
onsen voers. rade in brabant dat voor hen geroupen de
gene die behoiren geroupen te zyne zy precederen wel ende
deuchdelyc ter verificatie ende inter$$$ van desen intervenieren?
ende ter taxatie vander voers. emmende cuule ende costen
van justicie alst behoiren sal ende dat gedaen
ende de selve amende cuule? ende costen van justicie
getaxeert gearbitreert ende betaelt in handen van
onsen officieren dient behoiren zal van welcke amende
cuule den gene vanden selven onsen officieren dient
aengaet gehouden wert ontfanc te maken rekeningen
bewys ende reliqua te doen tot onsen prouffyte metten
anderen penningen van zynen ontfange zy onsen drossaet
van brabant meyer van laenen $$$$an van vruessele
marcgreve van antwerpen ende alle anderen ende onsen
vassalen of sinaelre heeren richteren justicieren ende
officieren onss voers. landts van brabantende overmase
hoedanich die zyn of wesen mogen tegenwoirdich ende
toecoomende hueren stedehouderen ende elc van hen soe hen
dat toebehoirt ende aengaen mach den voers. supliant
van desen onser tegenwoirdicher gracien remissie pardoene
inder manieren voerscreven peyselyc vulcomelyc ende tot
eeuwigen dagen doen ende laten genyeten ende
gebruycken sonder hem te doen noch te laten geschyen
in leve noch in goede eenich hinder letsel of moynesse
ter contrarien maer indien syn lyf of eenige van zynen
ongeconfisquierden goeden waeren daeromme gevangen
vecommert oft gearresteert dat zy die terstoen stellen
oft doen stellen tot vulcoomen delivrance want ons alsoe
gelieft ende ten eynde dat die goet vaste ende
gestadich bleve tot eeuwigen dagen soe hebben wy
onsen zegel hier aen doen hangen behouden ons in
allen anderen saken onse recht ende een yegelyc des
syns degenen in onse stede van bergen in henegauwe
inde maent van julio int jaer ons heeren duyst
vyfhondert ende twee twintich ende van onsen rycken
te wetene vanden roomschen ende hongrien etc. tvierde ende
van spaengnien etc. tzeveste aldus stont gescreven
boven opte plycke byden keyser in zynen rade ende
geteeken werde $ne ende noch visa
gecollonneert met ende tegen
die originiale brieven bij my